HR Službeni list Europske unije C 178/2

Petnaesto izvješće o napretku u provedbi Strategije EU-a za suzbijanje nezakonitog prikupljanja i trgovanja malim i lakim oružjem (SALW) i pripadajućim streljivom – (2013/I)

2014/C 178/02

I. UVOD

Petnaesto izvješće o napretku u provedbi Strategije EU-a za suzbijanje nezakonitog prikupljanja i trgovanja malim i lakim oružjem (SALW) i pripadajućim streljivom obuhvaća aktivnosti EU-a u drugoj polovici 2013. (od 1. siječnja 2013. do 30. lipnja 2013.). Izvješće je pripremio Odsjek ESVD-a za oružje za masovno uništenje, konvencionalno oružje i svemir u suradnji s drugim relevantnim službama ESVD-a i Europske komisije. Tijekom razdoblja izvješćivanja EU je nastavio promicati pitanja povezana sa SALW-om i pripadajućim streljivom na svim multilateralnim forumima, kao i u svojem političkom dijalogu s trećim zemljama u kontekstu relevantnih međunarodnih instrumenata, kao što je Akcijski program UN-a o sprečavanju, suzbijanju i iskorjenjivanju nezakonitog trgovanja malim i lakim oružjem u svim njegovim aspektima (PoA). EU je aktivno sudjelovao na završnoj diplomatskoj konferenciji UN-a o UTO-u (od 18. do 28. ožujka 2013. u New Yorku) te pozdravlja usvajanje UTO-a od strane Opće skupštine UN-a 2. travnja 2013. Tijekom tog razdoblja EU je također nastavio provedbu širokog raspona projekata o suzbijanju ili sprečavanju nezakonitog trgovanja i pretjeranog prikupljanja SALW-a i pripadajućeg streljiva te je počeo s izradom novih inicijativa koje će se dalje razviti tijekom sljedećih mjeseci.

II. PROVEDBA AKCIJSKOG PLANA IZ STRATEGIJE EU-a ZA SALW

II.1. Učinkovit multilateralizam za razvijanje univerzalnih, regionalnih i nacionalnih mehanizama s ciljem sprečavanja opskrbe te destabilizacije širenja SALW-a i pripadajućeg streljiva

(a) Provedba Akcijskog programa UN-a iz 2001. za sprečavanje, suzbijanje i iskorjenjivanje nezakonitog trgovanja malim i lakim oružjem u svim njegovim aspektima

U okviru Odluke Vijeća za potporu aktivnostima Ureda Ujedinjenih naroda za razoružanje (UNODA) za provedbu PoA-e (Odluka Vijeća 2011/428/ZVSP od 18. srpnja 2011.) zajedno s Tajništvom Lige arapskih država (LAS) za države članice LAS-a organiziran je regionalni sastanak za provedbu PoA-e u Kairu 10. i 11. lipnja 2013.

Taj sastanak bio je prvi regionalni sastanak o provedbi PoA-e nakon konferencije za reviziju 2012. na kojoj su se sve države članice UN-a konsenzusom dogovorile o zaključnom dokumentu za jačanje potpune i učinkovite buduće provedbe PoA-e. Rasprava o rezultatima konferencije za reviziju predstavljala je značajan dio sastanka u Kairu. Više država LAS-a izrazilo je želju da dobije obuku o upravljanju streljivom i pozdravilo činjenicu da su međunarodne tehničke smjernice za streljivo (IATG) prevedene na arapski jezik kao dio provedbe aktivnosti u sklopu Odluke Vijeća. Države članice LAS-a dobro su prihvatile UN-ov softver za međunarodne tehničke smjernice za streljivo SaferGuard, koji je razvijen i uz potporu EU-a aktivnostima Ureda Ujedinjenih naroda za razoružanje kako bi omogućio da stručnjaci u tom području provedu međunarodne tehničke smjernice za streljivo (IATG) na precizan i učinkovit način (vidjeti http://www.un.org/disarmament/un-saferguard/).

U prvoj polovici 2013. učinjeni su daljnji važni koraci u uspostavi strojeva za označavanje oružja u trima afričkim zemljama u vezi s provedbom Odluke Vijeća 2011/428/ZVSP. Na temelju opsežnih savjetovanja, relevantna tijela u Burkini Faso i Togu te, što je značajno, Maliju, zatražila su strojeve za označavanje. Mali upravo konsolidira svoje oružane snage (uz pomoć francuske vlade) te se očekuje da će idućih mjeseci pokrenuti inicijativu za veću nabavu. Njegovi napori za reforme mogli bi se dobro uskladiti s programom označavanja. Ured Ujedinjenih naroda za razoružanje surađuje sa sve te tri zemlje na formaliziranju nabave strojeva za označavanje, što će biti u središtu provedbe Odluke Vijeća sljedećih mjeseci. U isto vrijeme, budući da je UN-ov SaferGuard IATG i softver za njegovu provedbu uspješno dovršen, u studenom 2013. organizirat će se uvodni sastanak odbora za tehnički pregled u sklopu UN-ova programa SaferGuard kako bi se nastavilo s programom.

(b) Ugovor o trgovini oružjem

EU uvelike pozdravlja uspješno sklapanje Ugovora o trgovini oružjem (UTO) i čvrsto vjeruje da, kada se široko i učinkovito provede, UTO može uvelike doprinijeti tome da zakoniti međunarodni prijenosi oružja postanu odgovorniji i transparentniji, kao i suzbijanju nezakonite trgovine oružjem. U tom pogledu EU namjerava podupirati univerzalizaciju i punu provedbu Ugovora.

Uključivanje SALW-a u odredbe UTO-a bilo je važan korak. Strože kontrole zakonitih međunarodnih prijenosa SALW-a, na primjer putem snažnijih kontrola krajnjih korisnika i osiguranja te mjerama za smanjenje preusmjeravanja, mogu dodatno smanjiti rizik da SALW potpadne pod nezakonito trgovanje. Stoga će UTO dopuniti ostale relevantne instrumente UN-a kao što su UN-ov PoA i Protokol o vatrenom oružju.

EU je aktivno sudjelovao na završnoj diplomatskoj konferenciji o UTO-u (od 18. do 28. ožujka 2013. u New Yorku) u skladu sa svojim statusom promatrača u UN-u. Zbog nedostatka konsenzusa i protivljenja samo triju država članica UN-a (Sirije, Sjeverne Koreje i Irana), Opća skupština UN-a preuzela je nacrt teksta Ugovora koji je izrađen na konferenciji i usvojila ga glasovanjem 2. travnja. Sve države članice EU-a potpisale su Ugovor o trgovini oružjem otkako je otvoren za potpisivanje 3. lipnja 2013. i trenutno je u tijeku ratifikacija, ovisno o relevantnim EU-ovim i nacionalnim postupovnim zahtjevima.

Nakon dovršetka Odluke Vijeća 2010/336/ZVSP od 14. lipnja 2010. kojom se promiče proces UTO-a organiziranjem serije regionalnih seminara diljem svijeta, 22. siječnja 2013. donesena je Odluka Vijeća 2013/43/ZVSP kako bi se nastavila potpora EU-a u tom području. U ožujku i lipnju 2013. održana su dva seminara u Ženevi na kojima su se okupili najrelevantniji dionici, prvi u sklopu priprema za diplomatsku konferenciju u ožujku, a drugi radi ocjene budućih izazova u provedbi.

(c) Provedba Protokola protiv nezakonite proizvodnje i trgovanja vatrenim oružjem uz Konvenciju Ujedinjenih naroda protiv transnacionalnog organiziranog kriminaliteta (UNTOC)

Nacrt Odluke Vijeća o sklapanju Protokola protiv nezakonite proizvodnje i trgovanja vatrenim oružjem, njegovim dijelovima i komponentama te streljivom (Protokol o vatrenom oružju), kojim se dopunjuje Konvencija Ujedinjenih naroda protiv transnacionalnog organiziranog kriminaliteta, donesen je 22. ožujka 2013. te se očekuje da je Vijeće, uz suglasnost Europskog parlamenta, donese do kraja godine. Taj zakonodavni prijedlog usmjeren je na finaliziranje procesa prenošenja odredaba Protokola o vatrenom oružju u zakonodavstvo EU-a. Sklapanje Protokola o vatrenom oružju od strane EU-a još uvijek je u tijeku i predstavlja međunarodnu obvezu za EU.

Trogodišnji (ožujak 2011.–veljača 2014.) projekt za sprečavanje i suzbijanje transnacionalnog nezakonitog trgovanja vatrenim oružjem promicanjem ratifikacije i provedbe Protokola o vatrenom oružju nastavljen je u drugoj polovici 2013. putem dugoročne komponente Instrumenta za stabilnost (IfS). Geografski raspon tog projekta obuhvaća zapadnu Afriku (Benin, Burkinu Faso, Gambiju, Ganu, Mali, Mauritaniju, Senegal, Togo), Južnu Ameriku (Argentinu, Boliviju, Brazil, Čile, Paragvaj, Urugvaj) i Karibe (Jamajku). Usmjerena tehnička pomoć nastavila se osiguravati u pogledu usklađivanja zakonodavstva i jačanja kapaciteta za upravljanje SALW-om u skladu sa ciljem promicanja ratifikacije i provedbe Protokola o vatrenom oružju u Latinskoj Americi, Karibima i zapadnoj Africi. Taj projekt također povećava osviještenost o problematici SALW-a kako bi se povećalo sudjelovanje civilnog društva i nadzor u tom području. Daljnje predviđene aktivnosti obuhvaćaju provedbu istraživanja o transregionalnom trgovanju vatrenim oružjem koja će partnerskim zemljama pružiti dokaze za potporu donošenju politika. Projekt provodi Ured Ujedinjenih naroda za droge i kriminal (UNODC).

U okviru dugoročne komponente IfS-a EU također osigurava financijsku pomoć Interpolu za razvoj i uvođenje baze podataka za praćenje i otkrivanje izgubljenog, ukradenog, nezakonito trgovanog i krijumčarenog vatrenog oružja (iARMS) putem Interpolova sustava I24/7 kako bi se olakšala regionalna i transregionalna razmjena informacija i suradnja u istragama između agencija za izvršavanje zakona. Ogledno uvođenje (2011.–2012.) usmjerilo se i na zapadnu Afriku (Benin, Burkinu Faso, Gambiju, Ganu, Mali, Mauritaniju, Senegal, Togo), Južnu Ameriku (Argentinu, Boliviju, Brazil, Čile, Paragvaj, Urugvaj) i Karibe (Jamajku) te je obuhvaćalo i dodatne europske zemlje (Češku Republiku, Hrvatsku, Portugal, Španjolsku). Ugovor za drugu fazu dugoročne potpore IfS-a Interpolovu sustavu iARMS započeo je u siječnju 2013. (2013.–2014.). U drugoj fazi cilj je povećati funkcionalnost sustava i učiniti iARMS dostupnim za svih 190 članica Interpola. Projektom se također predviđa odgovarajuće jačanje kapaciteta, obuka i usluge davanja obavještajnih podataka u kriminalistici o suzbijanju kaznenih djela povezanih s vatrenim oružjem.

Kako bi se dodatno ojačao pristup EU-a pitanju vatrenog oružja, Komisija (Opća uprava za unutarnje poslove) trenutno sastavlja Komunikaciju za listopad 2013. kako bi se utvrdila područja za daljnje zakonodavne i operativne aktivnosti. U Komunikaciji će se navesti, sa stajališta izvršenja zakona, postojeća djelovanja EU-a za smanjenje trgovanja vatrenim oružjem i prikazati kako Komisija vidi buduće korake u ovom području. Komisija je također u procesu definiranja relevantnog „Paketa o vatrenom oružju za 2015.”, koji će možda uključiti zakonodavne prijedloge, ponajprije o deaktiviranju vatrenog oružja i postupcima označavanja i, kao drugo, usklađivanje kaznenih sankcija protiv nezakonitog trgovanja vatrenim oružjem.

U ožujku 2013. donesena je i Odluka Komisije o osnivanju skupine stručnjaka za trgovanje vatrenim oružjem, a prvi sastanak skupine stručnjaka zakazan je za kraj 2013. Skupina bi se trebala sastojati od stručnjaka iz području unutarnje sigurnosti, uključujući proizvođače vatrenog oružja i istraživače te svih ostalih osoba koje, prema mišljenju Komisije, nude vrijedno stručno znanje koje može pomoći Komisiji u eventualnoj izradi nacrta zakonodavnih prijedloga i inicijativa politike radi poboljšanja mjera protiv ovog nezakonitog trgovanja vatrenim oružjem u svrhu očuvanja unutarnje sigurnosti EU-a.

Vijeće je također uključilo strateški cilj smanjenja rizika od vatrenog oružja za građane među prioritete u borbi protiv kriminala u političkom ciklusu 2014.–2017. Za EU je važno da rješavanjem stalnog i teško rješivog problema nezakonitog trgovanja vatrenim oružjem preuzme operativno vodstvo u podupiranju međunarodnih normi. Odluka o uključivanju vatrenog oružja u sljedeći politički ciklus predstavlja idealnu priliku za osiguravanje nužne podrške djelovanju država članica i Europola.

Konačno, u pripremi je istraživanje Eurobarometra o stajalištima o ulozi EU-a u borbi protiv rizika od vatrenog oružja s namjerom dosezanja širokog raspona dionika, uključujući organizacije žrtava i druge organizacije civilnog društva.

(d) Kontrole izvoza

Aktivnosti informiranja o kontroli izvoza oružja dodatno su podržane donošenjem Odluke Vijeća 2012/711/ZVSP kojom se predviđa nova serija aktivnosti za potporu trećim zemljama, među kojima su regionalni seminari, studijski posjeti, razmjene osoblja i individualna pomoć. Provedba Odluke Vijeća započela je početkom 2013. pravnom revizijom nacrta crnogorskog zakona o nadzoru izvoza (ožujak 2013.), regionalnom radionicom o nadzoru krajnjeg korištenja u Skopju za zemlje jugoistočne Europe (lipanj 2013.) i studijskim posjetima za dužnosnike Gruzije, Azerbajdžana i Bjelarusa, a čiji je domaćin bila Švedska (lipanj 2013.).

Politički dijalozi o pitanjima kontrole izvoza oružja s Norveškom i Ukrajinom održali su se u prvoj polovici 2013.

II.2. SALW u okviru političkih dijaloga s trećim zemljama i regionalnim organizacijama, klauzule o SALW-u

Problematika SALW-a bila je uključena u dnevni red više EU-ovih redovnih političkih dijaloga s trećim zemljama i suradnju s regionalnim organizacijama. Sastanci političkog dijaloga o neširenju oružja, razoružanju i kontroli oružja na razini radne skupine organizirani su s Rusijom (u Moskvi 4. ožujka 2013.) i Ukrajinom (u Bruxellesu 15. svibnja 2013.). Nadalje, novoimenovani glavni savjetnik i posebni izaslanik za neširenje oružja i razoružanje održao je više neslužbenih savjetovanja s raznim subjektima na marginama važnih događaja, među kojima na konferenciji o UTO-u održanoj u New Yorku u ožujku 2013. (uključujući Alžir, Brazil, Egipat, Indiju, NATO, Nigeriju, Meksiko, Pakistan, Sjedinjene Američke Države, Venezuelu, UNODA-u, Indoneziju, Kazahstan, Peru, Rusiju, Singapur, Južnoafričku Republiku, Tajland), na drugom sastanku Pripremnog odbora Ugovora o neširenju nuklearnog oružja održanom u travnju i svibnju 2013. u Ženevi (uključujući Egipat, Ligu arapskih država, Južnoafričku Republiku, Peru) i na trećoj konferenciji za reviziju CWC-a održanoj u travnju 2013. u Haagu (uključujući OPCW i Sjedinjene Američke Države).

U skladu sa zaključcima Vijeća o uključivanju elementa SALW-a u sporazume između EU-a i trećih zemalja koji su doneseni u prosincu 2008., trenutno se pregovara o uključivanju elemenata SALW-a u sporazume EU-a s Afganistanom, Australijom, Brunejem, Kanadom, Japanom, Kazahstanom, Malezijom, Mercosurom, Novim Zelandom i Singapurom.

II.3. Posebna pomoć projekata EU-a za treće zemlje i regionalne organizacije

(a) Zapadni Balkan

I. Dana 1. travnja 2013. putem kratkoročne komponente Instrumenta za stabilnost (IfS) započeo je nastavak programa kako bi se nastavili poboljšavati izgledi za sigurnost, zaštitu i razvoj pojedinaca i lokalnih zajednica koji bi bili izloženi slučajnim eksplozijama na lokacijama za pohranu streljiva u Bosni i Hercegovini (BiH). Program će se usmjeriti samo na vrlo opasno i nestabilno streljivo koje je prijavljeno za uništavanje zbog svoje loše kvalitete te će poboljšati sigurnosne standarde skladišta za pohranu streljiva. Zadnji dio će se provesti u partnerstvu s misijom OESS-a u BiH. Program će također pružiti potporu poboljšanju inspekcija streljiva i mehanizama Vlade BiH za provjere te unaprijediti pravno i upravno stručno znanje i dobru praksu nadležnih tijela.

II. U sklopu obveza koje su izražene u deklaraciji iz Tirane o borbi protiv nezakonitog trgovanja oružjem na zapadnom Balkanu, Delegacija EU-a i posebni predstavnik Europske unije u BiH usko su surađivali s UNDP-om tijekom organizacije i provedbe ministarske konferencije o „Nadzoru oružja u kontekstu proširenja EU-a” koja je održana 18. i 19. lipnja 2013. Konferencija je bila namijenjena predstavnicima na visokoj razini nadležnih tijela BiH koja se bave područjem nadzora oružja, kao i međunarodnih organizacija uključenima u tu temu. Dva glavna područja koja su raspravljana na konferenciji bila su učinkovita borba protiv nezakonitog trgovanja oružjem i prikupljanje nezakonitog oružja na cijelom području BiH. Delegacija EU-a i posebni predstavnik Europske unije u BiH povezali su se s Europolom i time pojednostavili svoje prezentacije na konferenciji usmjerene na učinak nezakonitog oružja koje je iz zemalja zapadnog Balkana prebačeno u EU. Osim toga, Delegacija EU-a i posebni predstavnik Europske unije u BiH predsjedali su povjerenstvom o nezakonitom trgovanju oružjem te su također imali prezentaciju o glavnim zahtjevima i normama EU-a u tom području. Nadležna tijela BiH pozvana su da razmotre prenošenje relevantnih odredaba Direktive Vijeća 91/477/EEZ o nadzoru nabave i posjedovanja oružja i Direktive 2008/51/EZ o izmjeni Direktive Vijeća 91/477/EEZ o nadzoru nabave i posjedovanja oružja u nacionalno zakonodavstvo u vezi s definicijama, kategorizacijom, sustavom označavanja te pojačanom suradnjom u području nezakonitog trgovanja oružjem. Sudionici konferencije zaključili su da je potrebna snažnija suradnja u provođenju zakona, razmjeni informacija i obavještajnih podataka te daljnje usklađivanje pravnog okvira s međunarodnim normama i normama EU-a u borbi protiv nezakonitog trgovanja oružjem. Također je prepoznato da bi kampanja za prikupljanje nezakonitog oružja u BiH trebala biti vremenski usklađena diljem cijele zemlje i sukladna međunarodnim normama za nadzor malog oružja.

III. EU trenutno također razmatra nastavak svoje prethodne potpore Centru za kontrolu malog i lakog oružja za jugoistočnu i istočnu Europu (SEESAC) kako bi se dodatno smanjila prijetnja od nezakonitog trgovanja SALW-om u jugoistočnoj Europi. Temeljeći se na uspješnoj provedbi Odluke Vijeća 2010/179/ZVSP, mogući nastavak projekta mogao bi proširiti svoj opseg na Republiku Moldovu i Kosovo (1) te istodobno jačati aspekt regionalne suradnje kao najučinkovitije metode za osiguranje dugoročnog učinka i održivosti.

IV. Naposljetku, EUFOR Althea nastavio je sudjelovati u naporima međunarodne zajednice na rješavanju pitanja prevelikih zaliha konvencionalnog streljiva Ministarstva obrane BiH.

(b) Regija OESS-a

U okviru Odluke Vijeća 2012/662/ZVSP o potpori aktivnostima za smanjenje rizika nezakonite trgovine, i prekomjernog prikupljanja, malog i lakog oružja u regiji koju obuhvaća Organizacija za sigurnost i suradnju u Europi (OESS), u razdoblju izvješćivanja obavljene su sljedeće aktivnosti:

Obuka na stručnoj razini o provedbi nadzora u posredovanju SALW-a održana je u Beču za 12 zemalja iz jugoistočne Europe, istočne Europe i Kavkaza od 24. do 26. travnja 2013. Obuka je bila usmjerena na istragu i tehnike progona. Organizirao ju je OESS uz stručnjake iz Ujedinjene Kraljevine te je također provedena uz sudjelovanje UNODA-e, UNODC-a i američkog programa za kontrolu izvoza i povezane sigurnosti granica. Sudionici su stekli znanja o zakonodavstvu, postupcima i tehnikama za istragu i gonjenje te su bili uključeni u dvije studije slučaja. Među ostalim, u obuci je naglašena potreba za jačanjem postojećeg zakonodavstva o posredovanju u nekim zemljama, osobito u vezi s kaznenim pravom. U tom pitanju trenutno se razmatraju mogući popratni koraci.

Nakon prezentacije elektroničke aplikacije za vođenje evidencije o SALW-u i streljivu državama sudionicama OESS-a u Minsku od 28. do 30. svibnja 2013., sada je započelo šestomjesečno razdoblje testiranja s ministarstvima obrane Albanije, Bosne i Hercegovine, Kazahstana, Kirgistana, Republike Moldove, Crne Gore, Srbije i Tadžikistana, koja su preuzela aktivnu ulogu u tom procesu. Ona su dobila prijenosna računala za testiranje s instaliranim softverom i uputama za korisnike. Nekoliko drugih država sudionica OESS-a izrazilo je interes za dodatne informacije o softveru s ciljem pridruživanja projektu u kasnijoj fazi. Softver će se prevesti i na engleski, srpsko-hrvatski i moldavski.

Aktivnosti na temelju Odluke Vijeća povezane s poboljšanjem fizičke sigurnosti skladišnih objekata za SALW i uništenjem SALW-a u Bjelarusu i Kirgistanu usmjerile su se na razvoj potrebnog pravnog okvira i početno planiranje konkretnih daljnjih provedbenih koraka.

(c) Afrika

I. U prvoj polovici 2013. nastavljena je provedba Odluke Vijeća 2012/121/ZVSP za potporu aktivnostima za promicanje dijaloga EU-a, Kine i Afrike i suradnji na kontroli konvencionalnog oružja. Taj projekt za sada je pokazao neke opipljive rezultate u smislu povećavanja osviještenosti i dijaloga između civilnog društva, industrije i vladinih predstavnika Kine, EU-a i afričkih država o suzbijanju nezakonitog trgovanja i pretjeranog prikupljanja SALW-a u Africi, osobito u istočnoj Africi. Dosada je održano više od trideset bilateralnih sastanaka u Africi, Kini i državama članicama EU-a, kao i tri sastanka Stručne radne skupine Afrike, Kine i EU-a o konvencionalnom oružju (EWG), jedan studijski posjet Južnom Sudanu i regionalna konferencija o rješavanju problema nezakonitog SALW-a i streljiva u istočnoj Africi u Nairobiju (2.–3. srpnja 2013.). Ta je konferencija održana pod okriljem EWG-a te su njezin domaćini bili Afrički mirovni forum i Saferworld u suradnji s Kenijskom nacionalnom kontaktnom točkom za malo oružje (KNFP) i Regionalnim centrom za malo oružje u području Velikih jezera, Roga Afrike i Graničnih država (RECSA), čime je i smisleno nadopunila postojeću potporu IfS-a RECSA-i (vidjeti dalje ispod II.). U svim tim aktivnostima pokazao se povećani angažman kineske strane, uključujući više vojne stručnjake. Članci u novinama počeli su posvećivati pozornost problemu nelegalnog SALW-a u Africi i predlagati što bi Kina trebala učiniti da se riješi taj problem. Seminar u Nairobiju također je bio popraćen značajnim medijskim odjekom u Kini. Nadalje, prijevod relevantnog materijala doprinosi povećanoj osviještenosti i poznavanju problema SALW-a u Africi te je stvorio prilike za dijalog i raspravu o odgovornom nadzoru prijenosa SALW-a među znanstvenicima, stručnjacima iz trustova mozgova i studentima. Razvila se dobra dinamika na području suradnje među članovima EWG-a koji se zajednički uključuju u dijaloge o politikama, održavaju savjetovanja s dužnosnicima i predstavnicima civilnog društva te se priključuju posjetima radi utvrđivanja činjenica na terenu. Njegovi članovi imaju važna i raznolika iskustva i mreže koje koriste projektu u postizanju njegovih ciljeva. To uključuje, među ostalim, kinesku vojsku, kinesko ministarstvo vanjskih poslova, nizozemsku vojsku, misije za razoružanje Ujedinjenih naroda, istraživačke timove za embargo na oružje Ujedinjenih naroda, južnosudansku vojsku, južnosudanski ured za mala oružja, ugandsku policiju, Ugandsku nacionalnu kontaktnu točku za SALW, kenijsko ministarstvo vanjskih poslova, Regionalni centar za malo oružje sa sjedištem u Nairobiju (RECSA), nekoliko vladinih i nevladinih projekata povezanih sa SALW-om na terenu te brojne veze s diplomatima, dužnosnicima i predstavnicima civilnog društva diljem Europe, Kine i Afrike. Dijalog o politikama i aktivnosti zagovaranja projekta bili su i presudni u povratku pitanja SALW na dnevni red Foruma o suradnji između Kine i Afrike (FOCAC). Na petoj ministarskoj konferenciji FOCAC-a Kina se obvezala podupirati afričke napore „u borbi protiv nezakonite trgovine i prometa malog i lakog oružja” (stavka 2.6., Peta ministarska konferencija FOCAC-a, Pekinški akcijski plan 2013.–2015.).

II. U okviru dugoročne komponente Instrumenta za stabilnost, EU je nastavio provedbu projekta za potporu borbi protiv nezakonitog prikupljanja vatrenog oružja i streljiva i trgovanja njima u Africi, putem Regionalnog centra za malo i lako oružje (RECSA), koji se nalazi u Nairobiju. Taj projekt doprinosi provedbi komponente mira i sigurnosti zajedničke strategije Afrike i EU-a. Među glavnim aktivnostima su institucionalno jačanje ciljanih zemalja i RECSA-e, promicanje učinkovitog upravljanja SALW-om (označavanje oružja, vođenje evidencije, upravljanje zalihama i uništavanje) te stvaranje informacija o SALW-u. Dosadašnja potpora RECSA-i završila je u lipnju 2013. nakon dovršetka istraživanja u kojem se ispitivala razina provedbe regionalnih i međunarodnih obveza o SALW-u u subsaharskim zemljama. Druga faza potpore EU-a RECSA-i dogovorena je u prosincu 2012., a započela je u srpnju 2013. nakon dovršetka prve faze projekta.

III. Vijeće je 24. lipnja 2013. donijelo Odluku 2013/320/ZVSP o osiguravanju do 5 milijuna EUR u potpori EU-a za pomoć libijskim vlastima u njihovoj velikoj zadaći sigurnosne zaštite njihovih golemih zaliha konvencionalnog oružja i streljiva. EU nudi ovu potporu kako bi nadležnim vlastima u Libiji pomogao zaustaviti daljnje nekontrolirano širenje konvencionalnog oružja i streljiva kojim se nastavlja povećavati nesigurnost u Libiji, njezinim susjednim zemljama i široj regiji. Ta pomoć dio je cjelovitog pristupa EU-a potpori tranzicijskom procesu prema demokraciji, održivom miru i sigurnosti u Libiji. Odlukom Vijeća dopunjuju se napori Misiji EU-a za pomoć na granicama u Libiji za razvijanje kapaciteta Libije za jačanje sigurnosti njezine kopnene, morske i zračne granice u kratkoročnom razdoblju te za razvijanje šire strategije integriranog upravljanja granicama (IBM) u dugoročnom razdoblju.

IV. Osim toga, zajednički projekt DanChurchAid-a (DCA) i Danskog vijeća za izbjeglice (DRC), koji se financira iz kratkoročne komponente Instrumenta za stabilnost, osigurava izobrazbu o riziku o SALW-u za civilno stanovništvo u Libiji od rujna 2012. Njegov je cilj smanjiti broj nesreća povezanih sa SALW-om i njegovu vizualnu prisutnost. DCA također kod lokalnih policijskih vlasti zagovara sigurno upravljanje SALW-om kako bi se pomoglo sprečavati oružano nasilje. Dosada je za ministarstva unutarnjih poslova i obrane održano 11 tečajeva za obuku o čišćenju mina i neeksplodiranih ubojnih sredstava. Na području Tripolija očišćeno je 96 800 m2 terena. U području Južne Sabhe potpisan je sporazum o obuci tragača za uklanjanje eksplozivnih sredstava, a izobrazba o riziku od mina i neeksplodiranih ubojnih sredstava organizirana je za 2 452 osobe iz migrantskih zajednica, vatrogasnih službi i škola.

V. Dva dodatna projekta u afričkim državama koji se financiraju iz kratkoročne komponente Instrumenta za stabilnost nastavljaju podupirati pomoć (1) vladi Južnog Sudana u nadzoru oružja, osobito kroz mjere za jačanje kapaciteta koje su usmjerene na miroljubivo smanjenje broja SALW-a koji nije pod nadzorom i nalazi se u rukama civila u Južnom Sudanu i (2) vladi Nigera u učinkovitoj provedbi njezinih obveza iz Konvencije ECOWAS-a o SALW-u i iz PoA-e UN-a. Oba projekta provodi UNDP.

(d) Srednja Amerika

I. EU je također nastavio provedbu projekta kojim se podupire Program kontrole malog i lakog oružja za Srednju Ameriku (CASAC). Posredstvom dugoročne komponente Instrumenta za stabilnost, projekt, koji je ranije provodio UNDP, ušao je u drugu fazu potpore u rujnu 2012. sa Sigurnosnom komisijom Sustava integracije srednjoameričkih država (SICA) kao njegov partner za provedbu. Doprinos projekta EU-a inicijativi CASAC-a ima za cilj postaviti temelje za regionalnu strukturu i dugoročnu strategiju za borbu protiv nezakonitog trgovanja oružjem u Srednjoj Americi, i na nacionalnoj i na regionalnoj razini. Projekt se provodi u Srednjoj Americi i u susjednim zemljama, uključujući Karipsku regiju (s osobitom usmjerenošću na Belize, Gvatemalu, El Salvador, Honduras, Nikaragvu, Kostariku i Panamu). Glavne aktivnosti uključuju regionalne i nacionalne kampanje i konferencije za osvješćivanje javnosti, jačanje nacionalnih koordinacijskih mehanizama i sustava upisnika te prekogranične projekte, kao i izobrazbu u raznim područjima.

II. Istodobno, EU trenutno razrađuje moguću Odluku Vijeća za potporu daljnjim komplementarnim aktivnostima u vezi s kontrolom SALW-a u Srednjoj Americi koje bi se osobito bavile ciljevima ZVSP-a koji se odnose na potreban rad što bi ga zajednički trebali obavljati Regionalni centar Ujedinjenih naroda za mir, razoružanje i razvoj u Latinskoj Americi i na Karibima (UNLIREC) i CASAC kako bi se uspješno borili protiv nezakonitog prikupljanja i trgovanja SALW-om i streljivom u ovoj regiji.

III. Štoviše, kratkoročnom komponentom Instrumenta za stabilnost također se podupire Instituto de Enseñanza para el Desarrollo Sostenible (IEPADES) u provedbi dijelova sigurnosne strategije Srednje Amerike povezanih sa SALW-om, a osobito u potpori civilnom društvu u borbi i sprečavanju zločina povezanih s malim i lakim oružjem i oružanim nasiljem.

(1) Ovaj naziv ne dovodi u pitanje stajališta o statusu te je u skladu s Rezolucijom Vijeća sigurnosti UN-a br. 1244 (1999.) i mišljenjem Međunarodnog suda pravde o Deklaraciji o neovisnosti Kosova.